Document ID: 32008D0357

KOMMISSIONENS AFGØRELSE
af 23. april 2008
om særlige krav til børnesikring i europæiske standarder for lightere i medfør af Europa-Parlamentets og Rådets direktiv 2001/95/EF
(EØS-relevant tekst)
(2008/357/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 2001/95/EF af 3. december 2001 om produktsikkerhed i almindelighed (1), særlig artikel 4, stk. 1, litra a), og
ud fra følgende betragtninger:
(1)
I henhold til direktiv 2001/95/EF må producenter kun markedsføre sikre produkter.
(2)
I henhold til direktiv 2001/95/EF formodes et produkt at være sikkert for så vidt angår de risici og risikokategorier, der er omfattet af de pågældende nationale standarder, når det er i overensstemmelse med ikke-bindende nationale standarder, der gennemfører europæiske standarder.
(3)
Det er i direktiv 2001/95/EF fastsat, at europæiske standardiseringsorganer bør fastlægge europæiske standarder. Sådanne standarder bør sikre, at produkter opfylder direktivets almindelige sikkerhedskrav.
(4)
Lightere er i sig selv farlige produkter, da de frembringer en flamme eller varme, og fordi de indeholder en brændbar væske eller luftart, der ofte står under tryk. De mest åbenlyse potentielle risici forbundet med forkert brug af lightere er brande, forbrændinger og beskadigelser, der i nærheden af en varmekilde kan forårsage en eksplosion.
(5)
Lightere er ikke beregnet til børn. Alligevel forekommer der hyppigt forkert brug af lightere, navnlig blandt børn, og dette skal tages i betragtning ved en vurdering af sådanne produkters sikkerhed. Dette er særlig relevant i forbindelse med engangslightere, der sælges i stort antal, ofte i flerstykspakker, og bruges som billige smid-væk-produkter, og lightere, der virker særligt tiltrækkende på små børn, fordi de har en form eller kan være underholdende på en måde, der anses for at være attraktiv for børn.
(6)
Børns forkerte brug af lightere kan føre til brande og forårsage betydelig personskade og økonomisk skade, herunder dødsfald. Lightere udgør derfor en alvorlig risiko, når de bruges forkert af børn.
(7)
Kommissionen udstedte i 1998 standardiseringsmandat nr. M/266 til CEN vedrørende forbrugeres og børns sikkerhed for så vidt angår lightere, og dette udmundede i europæisk standard EN 13869:2002: Lighters - Child-resistance for lighters - Safety requirements and test methods (Lightere - Børnesikring af lightere - Sikkerhedskrav og testmetoder)
(8)
Da forbrugernes sundhed og sikkerhed er udsat for risiko, især fordi små børn kan og sandsynligvis vil bruge lightere og bruge dem forkert, og da denne risiko kun fjernes effektivt gennem passende fællesskabsforanstaltninger, vedtog Kommissionen den 11. maj 2006 - i overensstemmelse med artikel 13 i direktiv 2001/95/EF - beslutning 2006/502/EF om et krav til medlemsstaterne om at træffe foranstaltninger til at sikre, at der kun markedsføres børnesikrede lightere, og forbyde markedsføringen af lightere, der kan henføres under kategorien gadgets (2).
(9)
Da de beslutninger, der træffes i henhold til artikel 13 i direktiv 2001/95/EF, er midlertidige foranstaltninger, der gælder i en periode på højst et år og kan forlænges med yderligere perioder, hver gang med højst et år, vedtog Kommissionen den 12. april 2007 beslutning 2007/231/EF (3) om forlængelse af gyldighedsperioden for beslutning 2006/502/EF med et år.
(10)
Selv om der ikke har været en henvisning til EN 13869 i Den Europæiske Unions Tidende i overensstemmelse med bestemmelserne i direktiv 2001/95/EF, giver Kommissionens beslutning 2006/502/EF formodning om overensstemmelse for lightere, der er i overensstemmelse med de nationale standarder til gennemførelse af EN 13869.
(11)
Eftersom der skal foretages hensigtsmæssige tekniske evalueringer af lighteres børnesikring, har medlemsstaterne og Kommissionen i samarbejde med de europæiske standardiseringsorganisationer og efter høring af de berørte parter konstateret, at det er nødvendigt at revidere EN 13869.
(12)
Det største problem ved den nuværende standard er, at man er afhængig af børnepaneltest for at fastslå, om en lighter rent faktisk er børnesikret. Selv om børnepaneltest har vist sig at være en pålidelig metode, ville det være hensigtsmæssigt at finde alternative metoder - som skal være mindst lige så effektive og pålidelige - til bestemmelse af lighteres børnesikring. Dertil kommer, at den eksisterende definition af lightere, som virker særlig tiltrækkende på børn (dvs. lightere, der kan henføres under kategorien gadgets), kan fortolkes på flere forskellige måder, hvilket kan føre til uensartet anvendelse af forbuddet mod sådanne lightere. Endelig skal en række andre spørgsmål tages op for at sikre, at standarden er fuldstændig dækkende og indeholder passende tekniske løsninger.
(13)
De særlige krav til lighteres børnesikring bør fastsættes i henhold til artikel 4 i direktiv 2001/95/EF med det formål at anmode standardiseringsorganerne om at revidere EN 13869, jf. direktiv 98/34/EF om en informationsprocedure med hensyn til tekniske standarder og forskrifter (4), og for at gøre det muligt at offentliggøre den reviderede standard i Den Europæiske Unions Tidende.
(14)
Når den reviderede standards reference er blevet offentliggjort i Den Europæiske Unions Tidende, vil lightere fremstillet i overensstemmelse med denne standard formodes at opfylde de almindelige sikkerhedskrav i direktiv 2001/95/EF om produktsikkerhed i almindelighed, for så vidt angår de særlige krav til børnesikring i henhold til standarden.
(15)
Foranstaltningerne i denne afgørelse er i overensstemmelse med udtalelse fra det i henhold til direktiv 2001/95/EF nedsatte udvalg -
TRUFFET FØLGENDE AFGØRELSE:
Artikel 1
Formål
Formålet med denne afgørelse er at fastsætte de krav, på grundlag af hvilke Kommissionen kan anmode de relevante standardiseringsorganer om at ændre den relevante standard for lightere.
I denne afgørelse forstås ved:
»Lighter«: en manuelt betjent flammefrembringende anordning, der bruger et brændstof og normalt anvendes til bevidst tænding af navnlig cigaretter, cigarer og piber, og som kan forventes at blive anvendt til at tænde andre materialer såsom papir, lampevæger, stearinlys og lanterner, og som er fremstillet med integreret brændstofforsyning, hvad enten den er beregnet til at blive genopfyldt eller ej.
»Børnesikret lighter«: en lighter, der udformes og fremstilles på en sådan måde, at den ikke til normale eller med rimelighed forventelige anvendelsesformål kan betjenes af børn, der er under 51 måneder gamle, enten på grund af f.eks. de kræfter, der kræves for at betjene den, eller på grund af dens udformning eller beskyttelse af tændmekanismen eller på grund af de vanskelige manøvrer eller rækkefølgen af manøvrer, der er nødvendige for antændingen.
»Lighter, der virker tiltrækkende på børn«: en lighter, hvis design på mindste måde ligner andre genstande, som almindeligvis vides at virke tiltrækkende på eller være beregnet til at blive brugt af børn, der er under 51 måneder gamle.
Artikel 2
Krav
1. I henhold til artikel 4 i direktiv 2001/95/EF fastsættes følgende særlige krav til lighteres børnesikring:
a)
lightere skal være børnesikrede, således at sandsynligheden for, at børn, der er under 51 måneder gamle, kan betjene dem, mindskes mest muligt
b)
lightere må ikke virke tiltrækkende på børn, der er under 51 måneder gamle.
2. Stk. 1, litra a), finder ikke anvendelse på genopfyldelige lightere, for hvilke producenterne efter anmodning forelægger de kompetente myndigheder den nødvendige dokumentation for, at lighterne er udformet, fremstillet og markedsført på en måde, der sikrer en fortsat forventet sikker anvendelse i en periode på mindst fem år, at de kan repareres og navnlig opfylder alle følgende krav:
a)
en skriftlig garanti fra producentens side på mindst to år for den enkelte lighter i overensstemmelse med Europa-Parlamentets og Rådets direktiv 1999/44/EF (5)
b)
praktisk mulighed for reparation og sikker genopfyldning i hele produktets levetid, herunder navnlig en tændmekanisme, der kan repareres
c)
dele, som ikke er til engangsbrug, men som risikerer at blive slidt op eller gå i stykker, skal kunne udskiftes eller repareres af et autoriseret eller specialiseret eftersalgsservicecenter i Den Europæiske Union.
Udfærdiget i Bruxelles, den 23. april 2008.

Labels: 3
7
1